Reglerne for ophængning af valgplakater er fastsat i lov om offentlige veje og private fællesveje, og er sidst ændret i lov nr. 175 af 21. februar 2017.
Valgplakater som er omfattet af lovgivningen, skal være monteret på en vejrbestandig plade, må ikke være større end 0,8 m2 og skal være placeret indenfor vejarealet (dvs. kørebane, cykelsti, fortov og rabat).
Reglerne for ophængning af valgplakater er ens over hele landet. Lovændringen indebærer, at valgplakater nu tidligst må hænges op kl. 12.00 den 4. lørdag før valgdagen.
I forbindelse med et folketingsvalg, der udskrives med kortere frist end 4 lørdage før valgdagen, må der dog først ophænges valgplakater, når folketingsvalget er udskrevet. Dette vil i praksis sige fra statsministerens offentliggørelse af, at der udskrives valg til Folketinget.
Der skal ikke længere søges om tilladelse til at hænge valgplakater (max. størrelse 0,8 m2) op, men det skal ske efter visse retningslinjer, som kan findes på Social- og Indenrigsministeriets hjemmeside. Valgplakaterne og de midler, der er brugt til at hænge dem op med (strips, snore m.v.) skal være taget ned igen senest 8 dage efter valgdagen ved døgnets afslutning.
Se Vejdirektoratets notat om regler for valgplakater.
Se Indenrigs og boligministeriets vejledning om valgplakater.